Document ID: 32013R0796

A BIZOTTSÁG 796/2013/EU VÉGREHAJTÁSI RENDELETE
(2013. augusztus 21.)
a 3-acetil-2,5-dimetil-tiofén takarmány-adalékanyagként történő engedélyezésének megtagadásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, valamint az engedélyek megadásának vagy megtagadásának feltételeiről és eljárásairól. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újraértékelését.
(2)
A 3-acetil-2,5-dimetil-tiofén takarmány-adalékanyagaként történő felhasználását a 70/524/EGK irányelv alapján az „Aroma- és ízesítőanyagok - Természetes termékek és az azoknak megfelelő szintetikus termékek” csoportban engedélyezték időbeli korlátozás nélkül, valamennyi állatfajnál. Az említett adalékanyagot ezt követően - az 1831/2003/EK rendelet 10. cikke (1) bekezdésének megfelelően - mint meglévő terméket felvették a takarmány-adalékanyagok közösségi nyilvántartásába 2530-10-1 CAS-számmal és 15.024 Flavis-számmal.
(3)
Az 1831/2003/EK rendelet 10. cikkének a 7. cikkel összefüggésben értelmezett (2) bekezdésének megfelelően kérelmet nyújtottak be az anyagnak mint valamennyi állatfaj takarmány-adalékanyagának az újraértékelésére, kérelmezve az adalékanyagnak az „érzékszervi tulajdonságokat javító adalékanyagok ” kategóriába és az „aromaanyagok” funkcionális csoportba való sorolását. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.
(4)
A 3-acetil-2,5-dimetil-tiofén - mint értékelés alatt álló aromaanyag, amelynek kapcsán további tudományos adatok benyújtására van szükség - felvételre került az élelmiszerekben és azok felületén használható aromákról és egyes, aroma tulajdonságokkal rendelkező élelmiszer-összetevőkről, valamint az 1601/91/EGK tanácsi rendelet, a 2232/96/EK és a 110/2008/EK rendelet, valamint a 2000/13/EK irányelv módosításáról szóló, 2008. december 16-i 1334/2008/EK európai parlamenti és tanácsi rendelet (3) I. mellékletének A. részében szereplő, aromaanyagokat tartalmazó listára. Ezen adatok benyújtása időközben megtörtént.
(5)
Az Európai Élelmiszerbiztonsági Hatóság (a továbbiakban: Hatóság) 2013. május 15-i véleményében (4) az említett anyag aromaanyagként történő használatát illetően arra a következtetésre jutott, hogy az in vitro és in vivo is mutagén anyag, ezért aromaanyagként történő felhasználása biztonságossági aggályokat vet fel.
(6)
Az értékelés azt mutatja, hogy a 3-acetil-2,5-dimetil-tiofén nagy valószínűséggel az anyagot érzékszervi tulajdonságokat javító adalékanyagként tartalmazó takarmányt fogyasztó állatokra is mutagén hatással van. Következésképpen nem bizonyított, hogy az anyag nincs káros hatással az állati egészségre, amennyiben azt a javasolt felhasználási körülmények között takarmány-adalékanyagként használják.
(7)
Az 1831/2003/EK rendelet 5. cikkében előírt engedélyezési feltételek ezért nem teljesülnek. Ennek megfelelően a 3-acetil-2,5-dimetil-tiofén takarmány-adalékanyagként való engedélyezését meg kell tagadni.
(8)
Mivel a 3-acetil-2,5-dimetil-tiofén további használata kockázatot jelenthet az állati egészségre, a lehető leggyorsabban ki kell vonni a forgalomból.
(9)
Gyakorlati megfontolásból átmeneti időszakot kell megállapítani a 3-acetil-2,5-dimetil-tiofént tartalmazó takarmány-adalékanyagok azon meglévő készleteire, amelyeket az e rendelet hatálybalépését megelőzően már forgalomba hoztak.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 3-acetil-2,5-dimetil-tiofén takarmány-adalékanyagként való engedélyezését a Bizottság megtagadja.
2. cikk
A 3-acetil-2,5-dimetil-tiofén és az azt tartalmazó előkeverékek jelenlegi készleteit a lehető leghamarabb, de legkésőbb 2013. október 11-ig ki kell vonni a forgalomból. A 3-acetil-2,5-dimetil-tiofént tartalmazó összetett takarmányok, amelyeket az e rendelet hatálybalépését megelőzően már forgalomba hoztak, a meglévő készletek kimerüléséig, de legkésőbb 2013. október 11-ig felhasználhatók.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. augusztus 21-én.

Labels: 3
17
6